לק"י, יב בכסלו תשע"ז

**עגולים ויושר – הווה, עתיד ונשמתין חדתין**

אחר שראינו בשבוע שעבר את יסודות ההבדל בין היושר לעיגולים, נתקדם היום צעד נוסף. מומלץ לחזור על מה שראינו בשבוע שעבר בפתחי שערים [נתיב עולם התיקון, פתח ג] ולאח"מ לראות את דברי בעל הלשם המובאים כאן. לאח"מ נחזור על דברי הראי"ה באורה"ק ואז נראה את דברי ר' צדוק הכהן מלובלין. נסו לעמוד על שורשי ההבדלים שבין התפיסות. יש כאן מושגים, שאולי יהיו חדשים, ואין מה להיבהל, אלא לקרוא קריאה ראשונה במהירות ולאח"מ במתינות ומן השמים ירחמו. אלחנן

**ר' שלמה אלישיב 1926-1840 לשם שבו ואחלמה - ספר הדע"ה חלק ב - דרוש ד ענף כג סימן ב**

והטעם והסיבה אשר הנשמות ממלכי העגולים נתקנו והנשמות אשר מהמלכי יושר לא נתקנו

הוא משום כי המלכי יושר שרשם הוא מאו"א עלאין שהם מהאוירא עלאה אור הגנוז אשר בו הוא כל התיקון העתיד והיה רצון המאציל ית"ש שיתגלה הוא ע"י מעשה בני אדם ובתיקונם דוקא, והוא ע"י התורה והמצוה שהיא מהאור הגנוז עצמה והוא התורה דאצילות אורייתא דקב"ה שנתגלה לאדה"ר קודם החטא. וכן כל הנשמות דהמלכי יושר שהם הנשמות חדשות דלעתיד כל שימושם הוא רק בהתורה דאצילות ולכן לא נתקנו הם ממילא ולא נכללו הם באדה"ר כי היה תולה תיקונם וכלילותם בו רק במעשה אדה"ר עצמו כי כ"ז הוא רק מהתיקון דלעתיד אשר היה רצון המאציל ית"ש שיסובב תיקונו ע"י מעשה האדם.

וכן היה עומד להתתקן כ"ז ג"כ ע"י משה רבינו ע"ה וע"י דור המדבר אילו שזכינו להלוחות הראשונות כי נשמת מרבע"ה היה ג"כ מאור הגנוז עצמו וכמ"ש ותרא אותו כי טוב הוא וכן כל דור המדבר היו אחוזים בו וכמ"ש העם אשר אנכי בקרבו וכנודע ולכן היה אפשר שיתוקן על ידם ג"כ כמו ע"י אדה"ר.

ועכ"פ הוא כי המלכי יושר אשר הם מהאבא הכללי הנה הם אחוזים בהאור הגנוז ולכן לא נכללו כל הנשמות שבהם באדה"ר כי תיקונם הוא תלוי בהגילוי דאור הגנוז שהוא התיקון דלעתיד והיה הצורך שיתוקן הוא ע"י מעשי האדם דוקא משא"כ מלכי העגולים אשר שרשם הוא... בלתי הגילוי דהאור הגנוז והם מהאימא שבא"ק

וכן הנשמות בני אדם שבהם הם מישסו"ת שהוא אימא הכללי שבאצילות הנה הם נתקנו כולם בעת התיקון דמעשי בראשית ונכללו הם כולם באדה"ר כי הם לצורך הקיום והתיקון ההכרחי אשר גם לכל מדרגת העולמות אשר עתה שהוא עד ביאת המשיח וניתן להם התורה אשר ממדרגת הלוחות השניות עכ"פ שהיא אורייתא דבריאה שהיא בבחי' נחתם מחותם אורייתא דאצילות. וע"י מעשי הדורות כולם אשר בעוה"ז בהתורה והמצוה וע"י כל מאורעותיהם אשר בזה ובבא עד ביאת המשיח הנה מתתקנים הם. והוא כל הנשמות כולם אשר מהאימא הכללי.

ונעשה בזה הכנה לתיקון העתיד שיתפשט אז הגילוי דאור הגנוז ויתוקנו עי"ז כל הנשמות דמלכי יושר ג"כ לחזור ולצאת בהזווג דפב"פ מכל פרצופי העליונים ויתקשרו ויתאחדו הם עם כל הנשמות דמלכי העגולים דהעוה"ז ויזכו אז כ"א בבת זוגיה. ואז יתוקנו כל הנשמות דהמלכי יושר שהם מהאבא הכללי לירד בה בסוד מ"ד ויתאחדו אלו הב' מיני נשמות זב"ז כ"א בבת זוגיה ואח"כ יחזרו לצאת כבראשונה בחידוש העולם שיתחדש לאחר שבעת אלפים שנה.

**לשם שבו ואחלמה - ספר הדע"ה חלק א - פתיחה**

... אך בעת מלוכת המלכים. הנה היו המלכי עגולים רק מהשם אלהים דההי"ן בריבוע [אלף. אלף למד. אלף למד הה. אלף למד הה יוד. אלף למד הי יוד מם. והוא גימט' אלף ואחד]. משא"כ המלכי יושר היו גם אז מתמצית הארה מהד' שמות הנז' [הוי, צבאו-ת, א-להים, הוי]. והם יותר גבוהים הרבה מהמלכי עגולים:

והנה הנשמות דמלכי העגולים נתקנו אח"כ ע"י הקב"ה בעצמו ונכללו כולם באדם הראשון

אבל הנשמות דאלף דור אשר בהמלכי יושר הם לא נתקנו ולא נכללו באדה"ר כי היה תולה תיקונם וכלילותם בו רק במעשה אדה"ר. **וכן הנשמות דאלף דור אשר ממלכי העגולים הנה הם משמשים והולכים בכל משך זמן דהעוה"ז וכנ"ל אבל הנשמות דאלף דור אשר מהמלכי יושר הם עתידים להתתקן לעת"ל והם הנשמתין חדתין דעתידין למהוי על ישראל ויעשה להם עי"ז גם גופין אחרנין קדישין. והנה הם ג"כ אלף דור כנז' והם כולם נשמות חדשות שעתידין להתחדש ולבוא בישראל אחר שיכלו כל הנשמות שבגוף שהם הנשמות דאלף דור אשר בעוה"ז**

ואז יתוקנו כל האלף דור דהעוה"ז ג"כ כי יתייחדו הם עם החדשות כ"א בבת זוגיה. והם שניהם הנה הם אלפיים דור אשר על זה נאמר בעשרת הדברות ועושה חסד לאלפים וכן בהי"ג מדות נוצר חסד לאלפים. והכוונה הוא על האלף דור המשמשים בעוה"ז שהם האלף דור דמלכי העגולים ועל האלף דור דמלכי יושר אשר יתחדשו לעתיד לבוא ואז יתוקנו ויחזרו ויתחדשו גם האלף דור דהעוה"ז ויתייחדו זב"ז וישמשו אז השני אלפים דור ביחד וע"ז נאמר ועושה חסד לאלפים וכן נוצר חסד לאלפים:

**ר' צדוק הכהן מלובלין, 1900-1823, ישראל קדושים - אות ז**

וזהו מכירת הבכורה. כי קדושה זו הוא מה שבתולדה שנוצר בכור ורק בעשו היה קדושה בתולדה מאבותיו אבל היה בכוחו להמירה ולסלקו. וכן היה בכוחו מכירת הבכורה, והוא על ידי הלעטת העדשים מסעודת הבראה דאברהם אבינו ע"ה כמו שאמרו ז"ל (בבא בתרא ט"ז ע"ב) וברש"י דיעקב בישל זה להברות לאביו בסעודה ראשונה דאכילתו שהוא לנחמו שהמת ימות והבא בחיים יחיה ויסעד לבבו כי אף על פי שזה מת חיותו שבק לכל חי.

ולפי שדרגא דיצחק היא היפך דרגא דאברהם אבינו ע"ה זה בקצה הדרום הלוך ונסוע הנגבה וזה בקצה הצפון. על ידי יעקב היה התחברות שתי המדריגות. ועל כן כל סעודת הבראה על ידי אחרים, **כי כל אב ובן הם מעין דוגמא קצת לשני קצוות וצריך לחבר על ידי אמצעי**. ובישול עדשים אדומות דגוון האדום הוא מסיטרא דיצחק ועדשים עגולים דרגא דאברהם כידוע, **עגולים ויושר שבעיגול אין חילוק מדריגות ועולם ככדור הכל שוה וזהו מדת אברהם אבינו ע"ה שרצה לאחות כל באי עולם להשם יתברך בלא מדריגות.**

**ודבר זה אינו עדיין בהתגלות בעולם הזה רק לעת קץ כשיעמדו רגליו על הר הזיתים ויכלה קומת היושר, ויתגלה העגולים כידוע**. ויצחק הוא נגד היושר שהוא בצמצום וקו חלוק למדריגות. ועל כן נזיד העדשים האדומים לסעודה זו במיתת אברהם אבינו ע"ה הוא חיבור שתי המדריגות יחד:

**אורות הקודש ג, עמ כד, רז היושר והעיגולים:** היושר הוא הדבר היותר עקרי בההויה, העיגולים הנם טפלים לו, כלומר חופש החיים, חופש המוחלט מצד מקור ההויה, החופש שבמושג האלהי, שיצירת ההויה באה מצדו המוסרי, זהו הכל. ומשם נמשך שהמוסר שבאורחות החיים הוא הצד המכריע את החיים. המוסר המוגבל האנושי איננו שלם, מפני שבעצמו הוא צריך למוסר להעמידו על טהרתו, אבל המושג המוסרי שבהחלטת המהות שבו, זוהי הצורה היותר פנימית שבההויה.

זאת היא השכינה, המביאה לההכרה האלהית בתועפות עזה, היא האם המשפלת עצמה עד תחתית המדרגה של העולל, הצריך יניקה וטיפול ילדותי, ומקור שרשה הוא מרום ונשא, יותר מכל חקי ההויה, המקיפים כל בעז הענקי של ההכרח והקביעות שלהם.

בתוך העיגולים עצמם, בתוך חקי ההויה המוכרחים, בתוך חקי הברזל האיתנים, שאינם משתנים בפעולתם על גוי ועל אדם יחד, הפועלים את טובם על כל הרעים, ומקדיחים בצד הבוער שלהם גם את הטובים והישרים, בתוכיות פנימיות רק היושר הולך ופועל, הנם הולכים לתכונת היושר ובשבילו.

ההכרה המוסרית השלמה כשהיא מתגברת הרי היא מפלשת את נתיבה מבעד כל החוקים החוצצים, והם מבריקים בתוך העלטה ההכרחית המדומה את אור החופש המוסרי. ופלאים גדולים מתגלים לפי גדולת האמונה ויושר הלב, ממעל לכל חקי ההכרח גם בחוג הטבע המועק ומוגבל, וק"ו שעולה היא ההויה הלך ועלה, ומקומה העיקרי מתפשט הוא מהלאה לההגבלה הצרה של החוקים העיוורים, החרשים, ותופשת היא את כל המערכת של החיים העצמיים, שהם מלאים שכל ורצון, שנדיבות ויושר הם ממלאים את כל חללם.

אשרי איש אשר לא עזב את עצמו בידי הסביבה המאפליה, ועיניו פקוחות לחזות בנועם ד', המתגלה בעולמים היפים, המתראים לעיני רוח טהורים.

**מחשבות חרוץ - אות טו**

ומצוה האחרונה היא כתבו לכם את השירה שכוללת כל כתיבות דברי תורה שיהיה השארה בעולם הזה, ואף דמדינא דברים שבעל פה אי אתה רשאי לאומרם בכתב, מכל מקום אחר שהותר לכתוב הרי כתיבתם מצוה ובכלל מצות כתבו לכם, שעיקר הכוונה שיהיה קיים לדורות, וכל זמן שהיו כל ישראל יחד בארץ ישראל ולמדו תורה התלמידים מפי רבותיהם נאסרה הכתיבה כדי שלא יסמכו על מה דכתיבא ומנחא, ויצטרכו ללמוד מפי הרב דאין דומה לומד מפי רבו למפי כתבו, וכמו שנאמר (ישעיה ל', כ') והיה עיניך רואות את מוריך וכמו שאמרו (הוריות י"ב.) תחזו לפומיה, כי בפה מתגלה מעמקי הלב, מה שאין כן בכתב שאי אפשר לכתוב מה שבלב, וכמו שאמרו (סנהדרין ל"ה.) דאף על גב דסופרי הדיינים כותבין ליבא דאינשי אינשי, והתלמיד השומע מפי רבו הוא משיג מה שבלבו, אבל אחר שנפזרו בגלות לכל קצוות עד שאם יצטרכו ללמוד מפי רב היתה התורה משתכחת חס ושלום, הרי הכתיבה מצוה חיובית:

[ואף על פי שכל תורה שבעל פה האידנא גם כן כתיבא ומנחא כבר, מכל מקום גם כל מה שתלמיד ותיק עתיד לחדש הכל הוא בכלל תורה שבעל פה שנגלה למשה רבינו ע"ה כמו שאמרו ז"ל (ויקרא רבה כ"ב, א'), ומשחידשו בעולם הזה צריך שישאר הדברים לעולמי עד בעולם הזה גם כן על ידי הכתיבה, ועל כן הזהירו הקדמונים לכתוב כל מה שמחדש כמו שכתב בספר חסידים (סימן תק"ל) והמגיד להבית יוסף וכדומה, כי אין אדם יודע איזה יכשר ואולי הוא החידוש של תורה שבעל פה השייך לחלקו שלא נגלה עדיין לשום אדם בעולם. והוא לכך נוצר להביא חידוש תורה לעולם הזה וצריך שלא יאבד באבדו חס ושלום, דאז חס ושלום יצטרך להתגלגל, רק יוציאנו בפועל בעולם הזה על ידי דיבור פה לתלמידים או על ידי כתיבה, וראיתי כתוב על שם חכם גדול אחד שלא כתב שום דבר מחידושיו באומרו כי לא הותר לו הכתיבה, כי הוא זוכר הכל ולא שכח שום דבר ממשנתו ומחידושיו מעודו, וטעה כפי מה שנתבאר כי אין כוונת הכתיבה לעצמו לבד רק לדורות הבאים:

ואף על פי שכבר יש ספרים הרבה בעולם ועשות ספרים אין קץ, מכל מקום כל תלמיד ותיק יש לו דבר חידוש השייך לחלקו שלא יוכל אדם אחר ליגע בו, והוא החדש שלמעלה מהשמש שעל ידי זה גורם גם כן החידושין תחת השמש מה שמחדש בכל יום תמיד מעשה בראשית, ובאורייתא ברא עלמא ותחילת הבריאה היה בתורה שבכתב, והחידוש בכל יום תמיד הוא על ידי תורה שבעל פה בחידושין דאורייתא המתחדשים בכל יום תמיד על ידי חכמי ישראל, ואין לך יום שלא יתחדש בו איזה חידוש בתורה על ידי איזה תלמיד ותיק שבדור, ואותו חידוש שהוא חיי עולם צריך שישאר קבוע וקיים בפועל בעולם הזה, ויש בזה עוד הרבה דברים ודרכים בהשארה זו שאין כאן מקומם] וכן היא בהרא"ש (בהלכות קטנות ריש הלכות ספר תורה) ובטור שולחן ערוך יורה דעה (סימן ע"ר) דהאידנא עיקר מצוה בכתיבת תורה שבעל פה:

ונראה לי דסימנא מילתא הוא מה שנזדמן לבעלי הטור ושולחן ערוך לכתוב מצוה זו בסימן ע"ר, וכבר העיר בתומים בקיצור תקפו כהן על השולחן ערוך דמאחר שנתקבל בכל ישראל ודאי רוח ה' דיבר בו והכל בכתב מיד ה' עליו השכיל אף מה שהוא לא כיוון כלל לזה עיין שם, וכן בזה הגם דהם ודאי לא כיוונו בכך מכל מקום מאחר שמלאכת שמים הצליח בידם להתקבל לפסק עד שכל דבריהם אצלינו תורה שלימה ובכלל התורה שבעל פה, נוכל לרמז בהם מה שלא כיוונו כבכל תורה שבעל פה שבידינו שהוא ממש דוגמת התורה שבכתב, כי כולם מרועה אחד ניתנו והכל ברוח הקודש ולא בא שום דבר על צד המקרה וההזדמן, ומצוה זו הוא תיקון לחטא ער הנקרא רע, וכמו שנאמר (בראשית ל"ח, ז') ויהי ער וגו' רע וגו' וכנודע בזוהר (ח"א קפ"ו ע"ב) דבעוון זה נקרא רע, והוא מי שאינו חפץ בקיום המין להשאיר זרע בעולם הזה, ותיקונו הוא במצות כתיבת ספר תורה ותורה שבעל פה שהוא הקיום בעולם הזה לתולדות הרוחניות, **וזהו תיקון היסוד כי כל כתיבה הוא ביסוד דדכורא שהוא הקולמוס הכותב, ויסוד דנוקבא הוא הנייר המקבל הכתיבה וזהו המצוה האחרונה שהוא התיקון אחר הקלקול, ובאחרית ימיו כשכבר עבר מה שעבר ה' יתברך יהיב עטין בכולה דלא ידח ממנו נדח**:

ומצוה הראשונה הוא מצות פריה ורביה להיות קיום המין בפועל שלא יביא עצמו לידי חטא ער כלל, והוא מה שנצטוה בה אדם קודם החטא, דאחר החטא גם הוא פירש מן האשה ונכשל בחטא ער בשכבת זרע לבטלה דחזא לאנסו כמו שאמרו בפרק עושין פסין (עירובין י"ח.), עד אחר התיקון בתשובה ששב להוליד בדמותו וצלמו את שת שממנו הושתת העולם, רצה לומר תיקון היסוד דעולם, כי זהו תכלית התשובה לתקן הקודם עד שישוב לימי עלומיו וכמי שלא חטא:

וזה סוד נעוץ סופה בתחילתה, כי תורת ה' תמימה כהדא עגילתא תמימתא כדרך שאמרו בבראשית רבה ריש פרשת חיי (נ"ח, א') על פסוק (תהלים ל"ז, י"ח) יודע ה' ימי תמימים, והיינו **כי התמימות הוא השלימות לגמרי, ומה שיש לו ראש וסוף אינו תמים וכולו בשלימות שהרי זה ראש וזה סוף, ואינו נקרא תמים אלא דבר העגול שאין בו ראש וסוף, וזה סוד עיגולין ויושר, שבעולם הזה היא חלוקת המדריגות כי העיגולין לא נתגלו בפועל בעולם הזה רק עומדים בסוד אור מקיף עד לעתיד שיתגלה אור העיגולין, היינו אחר תיקון הכל שאז הסוף ומדריגה היותר אחרונה אחר שנתקנה, היא מתאחדת עם ההתחלה ומדריגה היותר עליונה וכשמתחבר הסוף עם ההתחלה אז נעשה מהיושר עיגול ואין כאן עוד חילוק מדריגות**:

וזהו המקום שבעלי תשובה עומדין שאין צדיקים גמורים יכולים לעמוד (ברכות ל"ד ע"ב) כי הם חלוקים למדריגות, וכל צדיק נכוה מחופתו של חבירו (בבא בתרא ע"ה.) ואינו יכול לעמוד במקום ומדריגה הגבוה ממדריגתו, מה שאין כן בעל תשובה הבא לתקן אחר שכבר חטא ליצא למקום שיצא להחזיר הכל למקור העליון, ולנעוץ סוף כל דרגין, והמקום שנשקע לשם בהתחלה, הוא זוכה להשגת אור העיגולים שאין שם מדריגות כלל, ומשפל מדריגתו בתחתית וסוף הכל יוכל להתאחד עם ההתחלה וראשית הכל:

וזהו דרגא דדוד המלך ע"ה שהקים עולה של תשובה (עבודה זרה ה'.), שהוא אבן מאסו הבונים ונפש היותר קטנה שבמדריגות הנפשות, וזכה להיות לראש פינה וירום ונשא וגבה מאוד על ידי התגלות העיגולין, דכל מאן דאיהו זעיר איהו רב שסמוך יותר לההתחלה, וזהו כל כח בעל תשובה דלבבו יבין ושב שמגיע לבינה שבמעמקי הלב, שהוא למעלה משבע מדות המתפשטות בכוחות הגוף, וה' תחתונה חוזרת להיות ה' ראשונה, והוא סוד לאה עקרת הבית שהיתה שנואה בעיני יעקב על ידי הרגשת קלקול היסוד בזרעה בשבט שמעון במעשה דשטים וראובן בבלהה ויהודה בתמר וער ואונן ודוד ובת שבע וכדומה, ובזוהר (ח"א קנ"ד ע"ב) דברנש סני עריין דאמיה היינו דודאי הרגיש גם התיקון אלא דהתיקון הוא שיחזיר למקור, **והוא החדשות שיעשה ה' דנקבה תסובב גבר שהה' קודמת לו'**, וזה סוד בר נש דנחות דרגא ונסיב איתתא (יבמות ס"ג.):

**פרי צדיק, קרח, א**

וזה היה טענת קרח שכיון שבאמת בשעת מתן תורה היה ראוי להיות התיקון האמיתי כמו שיהיה לעתיד. וזה שטען כי כל העדה כולם קדושים וכולם שמעו בסיני אנכי ה' אלהיך (כמו שדרשו במדרש רבה) ובתוכם ה', והיינו כמו שיהיה לעתיד שהקדוש ברוך הוא יושב ביניהם והם סביב במחול וכאמור ובעיגול אין שום מדריגות כנ"ל ומדוע תתנשאו על קהל ה'.

וכן הוא באמת כשיש התגלות מדת עתיקא כמו שהיה ההתגלות בשעת מתן תורה דכתיב פנים בפנים דבר ה' עמכם. וכמו ההתגלות שהיה בקריעת ים סוף שהיה גם כן ממדת עתיקא כמו שאמר בזוהר הקדוש (ח"ב נ"ב ב') דבעתיקא תליא ואיתא במכילתא ובזוהר הקדוש (שם ס"ד ב') ראתה שפחה על הים מה שלא ראה יחזקאל, והיינו שהשפחה ראתה כמו הגדול שבישראל הכל שוים כיון דבעתיקא תליא אז אין שום מדרגות וכן היה במתן תורה גם כן וכמו שנאמר שם ויחן שם ישראל ופירש רש"י כאיש אחד בלב אחד ולא היה מדרגות כמו שנאמר פנים בפנים דיבר ה' עמכם אבל אחר כך נתבטל מדרגה זו **ולא יהיה ההתגלות הזה עד לעתיד שיהיה התיקון האמיתי.**